IME - IV Trofeu Palmadona de Piragüisme Femení\nIV Trofeu Palmadona de Piragüisme Femení\nParc de la Mar. 7 de març\nProva pertanyent al calendari balear oficial\n10 h, inici de competicions\n11.15 h, proves populars. Inscripcions gratuïtes a oficina@fibp.org o de 9 a 10 h al parc de la Mar el mateix dia de la prova. Piragües facilitades gratuïtament per l'FBP\nK-1 totes les categories K-2 família\nCanoes: 400 m en línia recta; totes les categories\nEl IV Trofeu Palmadona de Piragüisme, organitzat per l'Institut Municipal de l'Esport de l'Ajuntament de Palma i la Federació Balear de Piragüisme, es presenta com una de les competicions del calendari balear oficial, a la qual l'any passat es va arribar a les gairebé 200 participants i que fomenta la participació de palistes de clubs d'arreu de les Balears.\nLa Federació Balear de Piragüisme està estudiant l'evolució de la participació des de l'any 2002 a les categories més rellevants des de benjamí fins a sènior.\nAquest Trofeu Palmadona serà el quart que l'Institut Municipal d'Esport i la Federació Balear de Piragüisme organitzen, esperant que com la passada edició sigui tot un èxit de participació, ja que va superar totes les expectatives amb escreix. Es varen crear dos vessants en un mateix esdeveniment, amb característiques diferents però amb un mateix objectiu.\nLa primera part de l'esdeveniment va tenir caràcter competitiu, i la segona part va ser totalment popular, ja que varen sortir a l'aigua mares, germanes, cosines i amigues juntament amb piragüistes experimentades. Finalment, va ser una experiència espectacular, de la qual ens deduim molt bon record i que volem repetir aquest 2020.\nAquest esdeveniment eminentment femení serveix, a més, com a objecte d'estudi per al piragüisme, ja que un dels problemes actuals en aquesta disciplina és l'abandó de la seva pràctica per part de les dones quan arriben a una determinada edat (18-19 anys), ja sigui per estudis, treball o cansament.\nPer tant, aquest tipus de competicions ens ajudaran a augmentar la seva participació, a donar-los importància a les categories femenines, i suport i incentius perquè continuïn practicant el piragüisme als seus clubs, ja que com que en general són una minoria la seva participació al Trofeu Palmadona de Piragüisme les ajudarà a sentir-se una mica més agombolades i motivades per la resta de companyes d'altres clubs, entrenadores, familiars..\nEn resum, l'objectiu actual de l'organització del Trofeu Palmadona és motivar la participació de les dones en aquest esport, implicant a totes les dones que formen part de la Federació, així com les seves famílies\nDuració: 7 de març de 2020\nData darrera modificació: 27 de febrer de 2020


Ajuntament de la Roca del Vallès/Protecció Civil activa l'alerta d'una onada de calor durant els propers dies\nDocumentació exposició pública\nData i hora oficials: 11/08/2020 08:28\nInformació oficialOrdenances FiscalsOrdenances i reglamentsPle municipalConvocatòries dels plens municipalsJunta de Govern LocalComissions InformativesResolucions d'AlcaldiaPressupostosPerfil del contractantPla d'Ordenació GeneralFestes generals i localsAjuts, Subvencions i ConvenisConvenis subscrits amb l'AjuntamentJustificació subvencions Treballa a l'AjuntamentInformació públicaExposició públicaDocumentació exposició públicaCalendari fiscal\nProtecció Civil activa l'alerta d'una onada de calor durant els propers dies\nÚltima revisió 31-07-2020 16:34\nL’Ajuntament de la Roca del Vallès recomana extremar les precaucions aquests dies i seguir els consells de seguretat que ofereix Protecció Civil.\nLa direcció general de Protecció Civil de la Generalitat ha activat en fase d’alerta el Pla PROCICAT per onada de calor davant de l’episodi d’altes temperatures que es viu des del 31 de juliol i que pot allargar-se fins la propera setmana. Segons el Servei Meteorològic de Catalunya, hi ha possibilitat de que se superi el llindar de temperatures extremes per aquesta època de l’any a gairebé tot Catalunya, en especial a l’interior. L’Ajuntament de la Roca del Vallès demana molt de seny a la ciutadania i que vetlli per la seva salut i la de les persones del seu voltant.\nAlgunes recomanacions a seguir\nEviteu les activitats físiques intenses a les hores de més calor i beveu molta aigua. Davant d’aquest augment de les temperatures tingueu especial cura de les persones més vulnerables a la calor (gent gran, nadons, malats crònics,…). Es recomana especialment visitar un cop al dia, en la mesura del possible, als familiars o veïns grans que viuen sols per assegurar-se que s’hidraten i segueixen els consells davant les temperatures elevades.\nEstigueu atents que la canalla i la gent gran prenguin líquids per estar hidratats, i cal recordar que els nens menors de 6 mesos han d’estar a l’ombra i amb roba que els protegeixi de la radiació solar. Eviteu també la deshidratació, bevent aigua freqüentment i evitant el consum de begudes alcohòliques.\nTotes les recomanacions les podeu trobar en el següent enllaç.\nRecomanacions durant l'onada de calor


Les Naus - Naus d' Esperança\nNou projecte de buc\nLes naus anteriors\nDes de 1978, Naus d’ Esperança ha visitat més de 550 ports arreu del món. En un oceà de necessitat, voluntaris entregats representant més de 40 països reuneixen les seves capacitat per a marcar una diferència que perdurarà en el temps.\nNaus d’ Esperança està en el procés de renovar tota la seva flota i amb l’entrada en servei actiu de l’Africa Mercy i la retirada de l’ Anastasis el juny de 2007, la ONG ha completat la retirada de totes les naus anteriors. No obstant, la nova nau té una capacitat per realitzar més feina que les tres naus anteriors juntes.\nCom aquest nou buc només pot estar en una zona geogràfica a la vegada, és el desig de Naus d’ Esperança augmentar la flota en el futur i poder oferir la nostra ajuda de nou, en altres zones.\nDes de les oficines en 17 països desenvolupats es recolza el treball en el camp reclutant voluntaris, buscant recursos i sensibilitzant el públic.\nNaus d’ Esperança compta amb bucs – hospital amb tripulació de múltiples nacionalitats per a oferir assistència mèdica de qualitat i promoure el desenvolupament sostenible a llarg termini, en alguns dels països més necessitats del món. Equips i projectes en terra recolzen la feina de les naus.\nAnastasis – Retirada del servei\nCaribbean Mercy – Retirada del servei\nIsland Mercy – Retirada del servei


POLÍTICA - 25/11/2018 15:10 / Redacció\nVÍDEO URGENT: Pilar Rahola s'encara amb un tabarnícola que arrenca llaços grocs\nEls "Comandos Arrimadas" tornen a fer de les seves. Quan semblava que l'espanyolada violenta havia aturat les seves activitats delictives un dels seus components ha tornat a actuar per trencar la convivència a Catalunya. Qui ho ha denunciat ha estat la tertuliana Pilar Rahola a través del seu compte de Twitter en què ha mostrat com s'ha de plantar cara als tabarnícoles.\nEspanyolista arrancant llaços grocs.\nHa estat a Badalona on un individu dels "Comandos Arrimadas" s'ha dedicat a actuar pel seu compte arrancant tots els llaços grocs que es trobava pel camí. El que no s'esperava aquest espanyolista és que un grup d'independentistes catalanes es dediqués a tornar-los a col·locar al mateix temps que ell els treia. El vídeo ha estat gravat per la pròpia Pilar Rahola, que és qui s'ha encarregat de narrar els fets.\nCom es pot apreciar a les imatges i com explica Pilar Rahola "la gent està penjant els llaços grocs que un intolerant va traient, no podran amb nosaltres, la repressió no podrà amb nosaltres, la intolerància no podrà amb nosaltres (...)". Posteriorment, Pilar Rahola ha retret a l'espanyolista el fet que llançés els llaços grocs a la via del tren dient-li que "hauria de pagar una multa administrativa". Davant d'això l'espanyolista li ha deixat anar "denúncia el que vulguis!".\nJosep Bouso | 18-01-2019 | 20:16\nÉs un paio patetic que no té dos dits de cervell, deixeu-ho pobret.


Un tribut a la gran icona del cinema de muntanya català\nEl Festival BBVA de Cinema de Muntanya de Torelló dona el tret de sortida a la 35a edició aquest divendres després d'una preinauguració dijous amb la música com a gran protagonista. Amb el títol 'Jordi Pons, el cinema de l'alpinisme', l'obertura del certamen fa un tribut a la figura d'aquest alpinista català, que amb 84 anys és considerat un dels màxims exponents del cinema de muntanya a casa nostra.\nAmb la presència de Pons, la inauguració recuperarà els millors moments de les seves pel·lícules, alhora que també comptarà amb la presència de diverses veus que l'han acompanyat al llarg de la seva carrera, com els alpinistes Emili Civis, Joan Cerdà, Jaume Altadill o Xavier Pérez Gil.\nTots ells, considerats una punta de llança que va catapultar l'alpinisme català a partir dels setanta, es reuniran de nou aquesta nit a l'escenari del teatre Cirvianum de Torelló, a partir de 2/4 de 10.\nAmb aquest reconeixement a Pons, el Festival dona el tret de sortida a deu dies de certamen: 44 pel·lícules de 14 països diferents es projectaran en una edició que tornarà a demostrar el seu abast internacional. I és que, una vegada més, Torelló torna a ser l'escenari elegit per estrenar diverses produccions.\nPots consultar tota la programació del Festival, aquí. Perquè des d'ara i fins diumenge que ve, som l'aventura que es veu!\nEdició 2017 Notícies Premsa Contacte


Servei d'Atenció a l'Usuari - Benito Menni, Complex Assistencial en Salut Mental\nEn base a la carta de Drets i Deures dels ciutadans en relació a la salut i l'atenció sanitària, el Servei d'Atenció a l'Usuari de Benito Menni CASM té com a principals finalitats:\nInformar al usuaris dels seus drets i deures en relació a la seva salut i la utilització dels serveis sanitaris i socials. En concret, informar també específicament d'aquests drets i deures en relació a Benito Menni CASM i els seus centres relacionats.\nCanalitzar i gestionar totes aquelles reclamacions, suggeriments o peticions que l'usuari presenti fruit de la seva interrelació amb el sistema sanitari i, específicament, aquelles que sorgeixin de l'activitat del centre Benito Menni CASM i/o els seus centres relacionats.\nPromoure el coneixement social de les malalties mentals, apropant a les famílies i malalts informació per a una millor convivència amb aquestes malalties.\nMesurar la satisfacció dels usuaris mitjançant enquestes de satisfacció, i proposar accions de millora dels serveis.\nServei d'Atenció a l'Usuari-Benito Menni CASM\nHorari: Dll-Dv 9-14h\nTelèfon: 93 652 99 99 Fax: 93 640 02 68


ERC vol conèixer la situació econòmica i la proposta de gestió dels equipaments dels Jocs - Tottarragona.cat :: Diari digital independent d'informació i d'opinió de Tarragona\nERC vol conèixer la situació econòmica i la proposta de gestió dels equipaments dels Jocs\nEl grup municipal d’ERC-MES-MDC ha sol•licitat formalment la convocatòria de la Comissió Informativa dels Jocs del Mediterrani per aquest mes de gener, una comissió que no es convoca des del passat 3 de novembre.\nEl portaveu Pau Ricomà explica que ‘existeixen tantes incògnites sobre la situació econòmica actual que volem explicacions clares al respecte’. En aquest sentit, els republicans es mostren preocupats pels diners pendents d’arribar de l’estat per al pressupost operatiu i que depenen de l’aprovació dels comptes generals del govern. Pau Ricomà demana també explicacions sobre la notícia apareguda al mitjà digital Porta Enrere sobre una inversió pendent d’entre 1,5 i 2 milions d’euros per adequar el Palau d’Esports i que hauria d’anar a càrrec de l’Ajuntament.\nLa gestió dels equipaments esportius després dels Jocs preocupa des de fa temps als republicans. ‘Estem pendents d’un informe d’INEF que, segons l’alcalde, arribarà aquest mes de gener i que se’ns va dir que ens facilitarien en una Junta de Portaveus. Ens preguntem quin marge de maniobra tenim si aquest informe no resol les necessitats de la ciutat’, explica Ricomà. ‘D’altra banda, no entenem el propòsit de Ciutadans de circumscriure aquests tema a una Junta de Portaveus enlloc d’abordar-ho a la Comissió dels Jocs que ells mateixos van proposar que es creés. Amb els fets ens estan reconeixent que, tal i com vam advertir, aquesta comissió només serveix com a cortina de fum. Estem farts de cortines de fum amb un tema tan transcendental per la ciutat, exigim transparència i claredat’, afirma el portaveu d’ERC.\nEls republicans ja han registrat la petició formal per la convocatòria de la Comissió i demanen abordar també altres aspectes com el programa cultural dels Jocs, els actes de promoció de l’esdeveniment o la venda d’entrades. ’Ni ajornant els Jocs un any el PSC ha estat capaç de transmetre una sensació de planificació i control de l’esdeveniment. A 5 mesos del tret de sortida dels Jocs del Mediterrani no es poden permetre ni un sol bri més d’opacitat sobre el projecte’, conclou Pau Ricomà.\nRedacció TT - 18/01/2018 - 14:54h\nfelicitaciones al ALCALDE FELIZ POR TENER LA CIUDA D COMO LA TIENE SY HACER FELICES A LAS CIUDADES QUE VAN A RESOLVER SUS PROBLEMAS ESTRUCTURALES A CONSTE O POR LAS SEDES DE LOS MAL LLAMADOS JUEGOS DEL MEDITERRANEO , DEJARAN UNA DEUDA HISTORICA PARA VARIAS DECADAS GRACIAS AL SIMPATICO ALCALDE QUE QUIERE SEGUIR POR QUE LA GENTE SE LO PIDE Y NADIE LE VE APARCA POR LA PARTE DE ATRAS Y NADIE LE RECUERDA QUE HAYA CUMPLIDO CON ALGO PARA LA CIUDAD ESO SI , LA BUDALLERA Y LA ZONA ANTES TERRES CAVADES\nVOTAR A BALLESTEROS Y QUE NOS ENVIE UNA FOTO PARA RECONOCERLE\nSón uns jocs molt misteriosos.\nLo dels calers sempre es un misteri.


Productes 0 - 15 de 806\nBETTERYOU VITAMINA B12 BOOST SPRAY 15ML\nBetterYou Boost B12 Oral Spray és una ajuda eficaç per a les funcions psicològiques normals, barrejades per experts per ajudar a augmentar els nivells d'energia.\nEspecialment formulat per a ser absorbit directament al torrent sanguini, passant per alt el sistema digestiu. Les petites gotes s'absorbeixen ràpidament a la boca i proporcionen una absorció de nutrients més ràpida que les pastilles o càpsules.\nBETTERYOU DLUX VITAMINA D3 SPRAY 15ML\nBetterYou DLux3000 és un esprai de vitamina D oral diari de potència òptima. Especialment formulat per administrar vitamina D directament al torrent sanguini evitant el sistema digestiu.\nLes petites gotes s'absorbeixen ràpidament a la boca i proporcionen una absorció de nutrients més ràpida que les pastilles o càpsules.\nDIETÈTICA I NUTRICIÓ\t(217)


UD Taradell - Partit igualadíssim de l'Aleví B contra el Sant Julià\nAquest dissabte al matí un dels partits que es va poder veure al municipal de la Roureda va ser el partit de l'Aleví B de la UD Taradell. L'enfrontava al Sant Julià en un enfrontament que va ser molt igualat.\nDe fet, va ser la tònica present en els quatre temps reglamentaris. Durant els tres primers no es va moure el marcador, tot i que els dos equips ho van intentar i van tenir ocasions per obrir el marcador. A l'últim període tampoc es va veure cap gol i el partit va acabar amb l'empat a zero inicial.\nLes bones intervencions d'en David Bou a la porteria i la concentració defensiva d'en Gil Solé, en Gil Vilamala i en Biel Clos van evitar algun gol. Al davant també ho van intentar amb algunes combinacions entre en Guillem Riera i en Lluc Santacoloma.\nAquí podeu veure alguna imatge d'accions del partit.


"L´Apartament" és el nou disc de Pantaleó - auva!cat\n18 gener 2017 18 gener 2017 RedaccióLeave a Comment on “L´Apartament” és el nou disc de Pantaleó\nPantaleó – Foto: Joana Arribas\nEl passat 13 de gener va sortir al mercat el nou disc de Pantaleó que porta per nom “L’Apartament” (Petits Miracles, 2017), el disc arriba després del seu primer treball anomenat “Reina Victòria” (Petits Miracles, 2015) i amb tant sols un any i mig de vida. Pantaleó ha estat qualificat pels mitjans de comunicació com una de les propostes més sorprenents, madures i prometedores del panorama musical català gràcies a la fórmula perfecta que els identifica també en aquest segon treball: emotivitat, melodia i la veu inconfusible de Gerard de Pablo.\n“L´Apartament” (Petits Miracles, 2017) neix com un estiu amb la cançó que posa nom al seu segon disc. Una cançó de so premonitori que va desencadenar la gamma de colors amb la qual el grup ha confeccionat aquest nou treball. Són nou històries entrellaçades per l’estiu com a temàtica heterogènia que defineixen un estil pop més perfilat, directe i despreocupat.\nLa producció del disc ha anat a càrrec de Tomàs Robisco i el propi grup i es va enregistrar durant el mes de Novembre 2016 a la Bucbonera de Caldes de Montbui. La masterització va anar a càrrec de Sean Magee (Pink Floyd, Deep Purple, John Lennon i U2 entre d´altres) als reconeguts estudis Abbey Road de Londres.\nPantaleó / L’Apartament\nPetits Miracles, 2017\nDies que anyoro\n23 març 2016 23 abril 2016 Redacció


TALLERES | centrohypatia\nELS TALLERS D'HYPATIA PEL CURS 2021-2022\nDes d'Hypatia us proposem aquest curs, diversos tallers que abasten diferents edats i continguts. A través d'activitats lúdiques i d'esbarjo, diversió, companyonia i d'aprenentatge experiencial i vivencial. Els objectius d'aquests tallers són intervenir i atendre totes les necessitats d'aprenentatge i desenvolupament per millorar aspectes integrals d'infants i adolescents.\nAquesta tardor començarem a fer el taller de tècniques d'estudi per donar estratègies d'organització i planificació que ajudin a millorar els aprenentatges.\nTaller d'Habilitats socials i gestió de les emocions\nL'objectiu d'aquest taller es donar eines per aprendre relacionar-se adequadament amb altres persones, amics, adults, família, etc. i amb vosaltres mateixos.\nEDUCACIÓ EMOCIONAL I SEXUAL\nÉs important saber regular-se emocionalment, ja que l'emoció influeix directament en moltes de les dimensions de creixement personal, la sexualitat és una d'aquestes dimensions, és fonamental saber expressar-la i saber com es relaciona amb els nostres afectes, ja que s'experimenta a través de pensaments, actituds, comportaments i relacions, etc. Aprenem a veure-la i expressar-la amb naturalitat!\nTaller de Ciència i Experiments\nDescoberta, aprofundiment, aprenentatge i recerca\nTALLER D'ESCRIPTURA CREATIVA I EXPRESSIÓ ORAL\nenginy, imaginació i creativitat\nLa nostra creativitat és una eina clau que ens permet representar idees, sensacions, sentiments, imaginació i fantasia aprenguem vivències i experiències a través de la manifestació de sensacions que afavoreixen el creixement personal.\nTALLER D'OCI, TEMPS LLIURE I SOCIALITZACIÓ\nEn aquest espai, destinat a joves d'entre 14 i 17 anys, ens reunim cada dos setmanes per fer diverses activitats relacionades amb l'oci.\nDebats, jocs de taula, propostes musicals i tallers de dibuix i origami (aquests últims dirigits pels propis alumnes), són algunes de les sessions que hem realitzat el curs passat.\nEn aquest taller sou vosaltres els que maneu, ja que s'organitzen tenint en compte les vostres propostes.\nAnima't i apuntat-hi, ens ho passarem bé!


Festivitat de Sant Tomàs d'Aquino. Oficina del Rector\nFestivitat de Sant Tomàs d'Aquino\nAlacant, 28 de gener de 2016\nDeixeu-me, primer de tot, que us done les gràcies a totes i a tots per haver-nos volgut acompanyar avui ací, al paranimf de la nostra universitat, en aquest acte de la festivitat de sant Tomàs d’Aquino.\nPermeteu-me un agraïment especial a professors i investigadors d’altres universitats: Universitat de Pàdua, Universitat Nacional d’Educació a Distància, Universitat Politècnica de València, Universitat de Barcelona, Universitat del País Basc, Universitat de Jaén, gràcies per acompanyar-nos. I també una salutació especial al president de la Societat Espanyola per al Processament del Llenguatge Natural.\nEl solemne acte que celebrem avui manté viva una tradició universitària que és remunta a 1880, data en què el papa Lleó XIII va proclamar sant Tomàs d’Aquino patró de les universitats. Des d’aquella data, totes les universitats han convertit aquesta festivitat en una jornada de celebració, durant la qual es fa lliurament de distincions molt sentides i totalment arrelades a la institució universitària.\nLes meues primeres paraules de reconeixement van dirigides a les titulades i als titulats en el curs 2014-2015, que avui estan representats ací per les companyes i els companys que han aconseguit els premis extraordinaris en les respectives especialitats.\nSóc coneixedor que els anys que heu passat en la universitat han sigut, per a totes i per a tots, una etapa de la vostra vida particularment intensa. Han sigut anys d’estudi, de qualificació professional i, també, de formació humana al costat dels vostres col·legues i del vostre professorat. Estic segur que sempre conservareu un gran i entranyable record dels temps d’estudiants universitaris en aquest campus.\nEls estudis que amb esforç heu seguit a les aules de la nostra universitat us han enriquit, per tant, com a professionals i com a persones. En molts casos, la possibilitat de cursar una carrera ha sigut factible gràcies al compromís i l’esforç de les vostres famílies i al suport de les persones que estimeu. Estic convençut que també per a les vostres famílies aquests estudis han significat sacrificis i, per això, el fet que els culmineu amb èxit és una satisfacció compartida per tots.\nEn vosaltres, noves titulades i nous titulats, queda representada l’aspiració dels universitaris per accedir al coneixement científic i crític dels diversos camps del saber humà.\nUs felicite per l’èxit i us anime, en el desenvolupament del vostre exercici professional, a ser un exemple vivent del comportament ètic dels estudiants de la Universitat d’Alacant; a ser ambaixadors permanents dels valors de tolerància, d’esperit crític i de comportament responsable. La societat posa en vosaltres totes les expectatives per a arribar a un món més just, més lliure i més solidari; i jo sé que sabreu estar-ne a l’altura.\nPermeteu-me una felicitació especial a una estudiant que avui ha recollit el premi extraordinari. La primera estudiant amb discapacitat auditiva que ha sigut membre d’un claustre universitari. Enhorabona, Carolina!\nEn aquest acte de festivitat de sant Tomàs d’Aquino acabem d’investir com a doctors honoris causa per la Universitat d’Alacant el professor Giuseppe Zaccaria, de la Universitat de Pàdua, i la professora Felisa Verdejo, de la Universitat Nacional d’Educació a Distància.\nVull donar-los la benvinguda, ens sentim molt honrats amb la seua incorporació al claustre de professors.\nLes universitats reservem la concessió del més alt grau acadèmic a aquelles persones que, al llarg de la seua vida, han acreditat mèrits excepcionals en pro de la ciència, de l’educació, de la cultura, de l’art o del progrés de la societat.\nCom han exposat els padrins, el nostres nous doctors reuneixen mèrits sobrats per a ser mereixedors d’aquest reconeixement, i vull agrair-los que acceptaren incorporar-se a la nostra universitat, fet que ens permetrà beneficiar-nos del seu prestigi i dels seus coneixements.\nEn la laudatio s’ha posat de manifest la prestigiosa trajectòria del professor Zaccaria. I voldria felicitar el professor Barciela i la professora Martí per la brillant laudatio que reflecteix les extraordinàries aportacions del nostre doctor, com també les estretes relacions que la nostra universitat manté amb la Universitat de Pàdua. Gràcies, Carlos, i gràcies, Mónica, per acceptar apadrinar el nostre nou doctor, per mantenir viva aquesta estreta relació amb Pàdua i, sobretot, pel vostre compromís i lleialtat amb la vostra universitat.\nLa Universitat de Pàdua va ser fundada l’any 1222 per un grup de professors i estudiants de la Universitat de Bolonya a la recerca d’una major llibertat acadèmica. El seu lema, Universa Universis Patavina Libertas, interpreta l’esperit de llibertat d’expressió i de cultura concedida per a tots. La Universitat destaca pel seu esperit crític i democràtic, per la defensa de la llibertat i l’autonomia universitària en les moltes de les adverses circumstàncies per les quals ha travessat en la seua llarga història.\nLa Universitat de Pàdua ha sigut un lloc d’estudi i investigació d’il·lustres científics, entre els quals destaquen Galileu Galilei i Nicolau Copèrnic. També és la primera universitat que va atorgar un títol acadèmic a una dona, Elena Lucrezia Cornaro Piscopia, l’any 1678.\nLa Universitat de Pàdua i la Universitat d’Alacant mantenen estrets vincles de col·laboració científica i docent des de començament dels anys vuitanta i és el professor Zaccaria el principal impulsor d’aquestes relacions.\nLa seua trajectòria acadèmica, científica i de gestió universitària, com també la seua dedicació són un exemple per a tots nosaltres.\nPer l’Università di Alicante è un vero onore aver conferito una laurea honoris causa al professore Giuseppe Zaccaria, professore e Rettore dell’Università di Padova.\nIl suo percorso accademico, scientifico e di dirigenza universitaria, così come la sua dedizione rappresentano un esempio per tutti noi. Vero promotore della forte collaborazione accademica i scientifica tra le nostre università, chiaro esempio della sua visione strategica internazionale. La ringraziamo, professore Zaccaria, e benvenuto nel nostro corpo docente.\nLa Universitat d’Alacant acull, en el claustre, la professora Felisa Verdejo, de dilatada trajectòria acadèmica i científica vinculada al món universitari, i que, des de fa dues dècades, manté estretes relacions científiques i acadèmiques amb la nostra universitat i, en concret, amb el Departament de Llenguatges i Sistemes Informàtics de l’Escola Politècnica Superior.\nEn la laudatio s’ha posat de manifest la seua extraordinària trajectòria científica i acadèmica. I voldria felicitar el professor Martínez Barco per la seua magnífica laudatio en què es destaquen les excel·lents contribucions de la professora Verdejo en pro de la ciència en l’àmbit d’intel·ligència artificial i les tecnologies del llenguatge natural. Gràcies, Patricio!\nSí que m’agradaria destacar algunes qualitats i mèrits de la professora Verdejo que ens ha permès atorgar aquest reconeixement de la nostra comunitat universitària.\nLa professora Verdejo manté una estreta relació científica amb la nostra universitat, en concret, amb el grup d’investigació Processament del Llenguatge i Sistemes d’Informació, que ens ha permès enriquir-nos del seu coneixement, consell i suport constant. Un grup posicionat en l’àmbit nacional i internacional, format per més de 31 investigadors que lideren projectes europeus, nacionals i autonòmics i en qual s’han format més d’un centenar d’investigadors que avui dia ocupen llocs en centres d’investigació i empreses nacionals i internacionals.\nDe la mateixa manera que la professora Verdejo va contribuir al desenvolupament del grup d’investigació Processament del Llenguatge i Sistemes d’Informació, vull destacar que també va liderar i va crear nous grups d’investigació en tecnologies del llenguatge humà, com bé s’ha dit en la laudatio, en totes aquelles universitats per què ha transcorregut la seua carrera acadèmica: la Universitat Complutense, la Universitat del País Basc, la Universitat Politècnica de Catalunya i la UNED.\nVoldria destacar també la seua contribució com a fundadora de la Societat Espanyola del Processament del Llenguatge Natural, principal fòrum d’anàlisi i debat sobre les tecnologies del llenguatge humà a Espanya.\nTambé rellevant va ser la seua contribució com a fundadora de l’Associació Espanyola per a la Intel·ligència Artificial, nucli i llavor de la que finalment es va convertir en IBERAMIA, la Societat Iberoamericana d’Intel·ligència Artificial, promotora essencial d’activitats científiques i tecnològiques relacionades amb la intel·ligència artificial als països iberoamericans i de parla espanyola i portuguesa.\nPerò és important remarcar (conèixer i reconèixer) que des de la investigació emergent en els anys setanta en les tecnologies del llenguatge fins als nostres dies, les tecnologies del llenguatge humà s’han convertit en un instrument imprescindible i posen a la disposició de la societat eines capaces de processar automàticament la informació sense interacció humana.\nAvui, la tan anhelada conversió automàtica de la informació al coneixement és una realitat gràcies a treballs com els que la professora Verdejo ha liderat en els últims quaranta anys.\nAl llarg de la seua trajectòria, com hem pogut escoltar anteriorment, no solament hi ha rellevants aportacions estrictament científiques, sinó també una gran contribució a l’acadèmia des de totes les facetes possibles: com a docent, investigadora, gestora, avaluadora, difusora i promotora. Enhorabona, Felisa!\nLa Universitat d’Alacant s’enorgulleix de poder tenir entre els doctors honoris causa a aquells que, des del savi domini d’una professió, han sabut conjuminar docència i investigació i han fomentat la difusió i el millor enteniment entre el món universitari i la societat.


Desmantellat un grup criminal per robatoris violents a gasolineres de la província de València\nInicio Valencia La Ribera Alta Desmantellat un grup criminal per robatoris violents a gasolineres de la província...\nUn dels detinguts entrant en els jutjats acompanyat per la Guàrdia Civil\nS’han detingut 5 homes que van arribar a agredir a una anciana per a llevar-li la bossa amb un ganivet, causant-li una ferida greu en la mà\nLa Guàrdia Civil de Picassent i Sueca han detingut cinc homes d’entre 34 i 55 anys els quals presuntament conformaven un grup criminal que robaven a gasolineres de la província de València, robatoris que feien amb força, intimidació i violència.\nEl cos armat explica que va tenir coneixement de diversos fets delictius que es venien produint des del passat mes de desembre en gasolineres de les comarques de la Ribera Alta i Ribera Baixa on els autors actuaven utilitzant el mateix modus operandi. Així es va engegar l’operació ‘Laro’, per part de components de la Guàrdia Civil de Picassent i l’operació ‘Gasofenero’, per agents de la Guàrdia Civil de Sueca.\nEn l’execució de les operacions s’ha pogut detenir en la primera operació a tres homes d’edats compreses entre els 46 i 55 anys, reincidents i toxicòmans, com a presumptes autors d’un delicte de robatori amb violència a una anciana, un delicte de robatori amb intimidació, un delicte de robatori amb força i un delicte de furt d’ús de vehicle a motor.\nDe les gestions realitzades es va poder comprovar que els efectes robats eren venuts posteriorment en establiments de compra i venda de segona mà. Entre els efectes intervingut en el registre efectuat en una dels habitatges dels autors. S’han pogut recuperar diversos telefonos mòbils, una furgoneta, un carretó plegable i un camafeo sostret a la mata del robatori amb violència.\nEls arrestats realitzaven vigilàncies prèvies del lloc on anaven a cometre els fets i mentre un d’ells realitzava l’entrada forçant la les finestres o portes l’altre observava que no anaren sorpresos per ningú.\nLes diligències instruïdes han sigut lliurades en els Jutjats de Primera Instància i Instrucció n.1.\nEn la segona operació s’ha pogut detenir a un home de 34 anys reincident en el mateix fet i un investigat de 36 anys els dos de nacionalitat espanyola. Per tres delictes de robatori amb intimidació.\nLes diligència instruïdes han sigut lliurades al Jutjat de primera Instància i Instrucció n.1 de Sueca.\nArtículo anteriorSimat de la Valldigna ja ho té tot a punt per a celebrar el Dia de la Valldigna\nArtículo siguienteL’Ajuntament de Bocairent cedeix l’antiga cooperativa agrícola als voluntaris de Mariola Verda\nCarcaixent posa en funcionament el seu Consell de les Dones


Llegeixes o què?!: d’octubre 2008\nSe n’ha parlat i se’n parlarà...\nEntre molts mitjans de comunicació, a Vilaweb en donaven notícia després del dinar de premsa; també a directe!cat\nProa feia difusió de la presentació del llibre a Barcelona el passat dilluns.\nDos blogs DE NIVELL, Diari d’un llibre vell (en el post del 27 d’octubre) i les Totxanes, totxos i maons d’en JJI, assistien a la presentació i ens ho explicaven.\nAquesta meitat només us pot dir que, no només ha tingut el privilegi de llegir-lo una, dues i fins i tot tres vegades, sinó que ha estat un veritable plaer treballar al costat d’una persona generosa i extraordinària com és Joan Triadú.\n[El post d’avui té dedicatòria especial: gràcies Montserrat! gràcies Mireia!]\nIl·lustra el post d'avui una selecció de cassetts\nPublicat per SU 18 comentaris:


L’Ajuntament de Tarragona i PIMEComerç es comprometen a treballar per dinamitzar el comerç de la ciutat — Ajuntament de Tarragona\nEsteu aquí: Inici › Activació Econòmica, Treball i Comerç › Notícies › Notícies 2019 › L’Ajuntament de Tarragona i PIMEComerç es comprometen a treballar per dinamitzar el comerç de la ciutat\nEn aquesta trobada, els dos organismes s’han compromès a treballar per millorar i dinamitzar el comerç, que pateix situacions com la falta d’un pla d’usos que reguli l’activitat comercial i delimiti l’espai públic que poden ocupar les terrasses, entre altres coses. En aquest sentit, tant la consellera Castel com l’alcalde de Tarragona, Pau Ricomà, ja es van comprometre fa uns mesos amb PIMEComerç a elaborar aquest pla d’usos.\nLa consellera de Desenvolupament Econòmic, Laura Castel, ha manifestat que “aquest Govern està compromès a endegar una revitalització de la ciutat. És voluntat nostra treballar en xarxa, amb tots els operadors econòmics, socials, culturals, institucionals, etc., per tal de posicionar Tarragona com la capital líder motor de la segona àrea metropolitana de Catalunya.”\nEn la mateixa línia s’ha expressat el president de PIMEComerç, Florenci Nieto: “Tarragona està de moda. És una tendència que noto des de fa tres o quatre anys”, i això pot provocar l’arribada de grans empreses que faran créixer molt la província. Per això, afirma Nieto, “s’ha de marcar clarament l’eix comercial de la ciutat i establir les noves tendències pel comerç del futur per no quedar-nos enrere”.\nL’Ajuntament de Tarragona i la patronal han tingut molt bona sintonia a l’hora de posar sobre la taula totes les accions que cal dur a terme per dinamitzar el comerç, entre elles les estratègies comunes amb les taules de comerç que s’han de fer amb les diferents conselleries i les actuacions convenients per solucionar l'anomenat top manta, un dels problemes més greus a la província de Tarragona, juntament amb la desocupació de locals comercials al centre de la ciutat.


Mel99 • 27 ago 2016\nCapítol 837: Què merdes va passar durant el Timeskip amb els Supernoves?\nCom ja portàvem un temps sense saber d'ells, l'Oda (el nostre ésser superior omnipotent, totpoderós, etc.) ens ha obsequiat amb una miqueta d'informació molt valuosa sobre el què estaven fent la resta de Supernoves durant el Timeskip. En relitat, estaré especulant sobre una informació que no arriba a ocupar una sola pàgina del capítol, però és que em sembla un tema d'allò més interessant.\nQuan tots els Supernoves es van reunir a l'Arxipèlag de Sabaody, tots tenien la mirada fixa cap al mateix lloc: el Nou Món. Allà, els Pirates del Barret de Palla van ser absolutament aixafats per l'armada i els seus superhipermega guais Pacifistes nous de trinca. Com que van veure que les coses es posaven molt lletges a mesura que avançaven per la Grand Li…\nMel99 • 24 jul 2016\nCapítol 833: Lluita + Flashback\nDesprés que l'últim capítol acabés presentant-nos el patriarca de la família Vinsmoke, en Vinsmoke Jajji, aquesta setmana ha tingut un capítol sencer per ell sol; començant, sense anar més lluny, pel títol.\nComenço comentant la portada: impressionant, un regalàs. No només hem tingut portada de la Shonen Jump, sinó que també hi ha hagut portada a color, per segona setmana consecutiva. La imatge és espectacular i molt festivalera, donant-li ambient a l'estiu.\nDit això, els fans d'en Sanji no deuen estar massa contents amb aquest capítol. Aquest era un capítol especialment dedicat a ell i a la seva força; i porta una bona temporada sense fer res. Ara mateix, en Sanji fa com en Leonardo DiCaprio a Titanic amb les manilles; no pot marxar d'allà, …\nMel99 • 30 ago 2014\nAcabaran d'emetre els episodis que queden!!\nBé, no se si ho sabeu, però jo ho comunico igualment. El fet és que el proper dissabte 6 de setembre es començaran a emetre els episodis que van doblar, és a dir fins al time-skip, però que no van acabar d'emetre. El cas és que s'emetran a les 12:25 aproximadament i continuaran el diumenge 7, dissabte 13 i diumenge 14, a la mateixa hora amb 3 episodis al dia. De manera que quedarà així:\n6 de setembre: 505 - 506 - 507\n7 de setembre: 508 - 509 - 510\n13 de setembre: 511 - 512 - 513\n14 de setembre: 514 - 515 - 516\nTV3 ho va confirmar ahir aquí, i, a més, a partir del dia 15 es començaran a emetre a partir dels episodis d'amazon lily els migdies feiners (episodi 406).\nObtingut de «https://onepiece.fandom.com/ca/wiki/User_blog:Mel99»


AMPA CERVANTES: 09/2007\nDijous 27 de setembre a les 17.45h, "La profecía de las ranas"\nSESSIÓ DE CINEMA AMB CRISPETES\n"La profecía de las ranas"\nPel.lícula d'animació infantil per a tots els públics.\nQuan? Dijous 27 de setembre a les 17.45h\nOn? Sala Búnker del Centre Cívic Convent de Sant Agustí, Plaça Acadèmia s/n\nQui? Activitat familiar gratuïta, menors de 7 acompanyats si us plau.\nArriba La Mercè!!!\nHi ha una avalanxa de notícies relacionades amb aquest cap de setmana!\nCom tots ben compteu, estem de festa major, i pels qui no tinguin encara la programació de festes us convido a fer una ullada a la web del ajuntament, on hi ha la programació i moltes dades més per a gaudir d'aquest dies.\nPerò, a més dels actes convocats pel públic general, hi ha una sèrie de comunicats que ens han arribat, relacionats amb membres de la nostra comunitat que hi participen. Si teniu més notícies (timbalers del Cervantes als correfocs? pot ser algú sigui casteller i no ho sabiem?) no dubteu en fer-ne ressó als comentaris, a sota d'aquesta notícia.\nI us faig una proposta: Què us semblaria sortir amb la càmara a la butxaca i fer-ne fotos de tota aquesta activitat multicolor? Potser ens voleu enviar alguna fotografia de les activitats de la Mercè que més us han agradat aquest any?\nLa Mercè i el Cervantes:\nALVARO TUPAYACHI, EX-ALUMNE DEL COLE BALLA PER LA MERCÈ\nUna ex-mare del CEIP Cervantes, Gabriela Huaco, presentarà una nova dança peruana molt colorida i bonica on actua el seu fill, Alvaro Tupayachi, ex-alumne de la nostra escola, amb altres infants.\nOn: dilluns dia 24\nLloc: a la plaça Catalunya , escenari 2 (cantonada rbla Catalunya /rda. Sant Pere\nEl ball durarà uns 30 minuts\nTothom qui conegui la Gabriela i l'Alvaro, o qui estigui interessat o encuriosit, ja ho sap !!!\nLA YOLANDA ESPAÑÓ BUSCA VOLUNTARIS PER A ESTANDS PER LA MERCÈ\nHola a tots be arriba les Festes de la Mercè i "se nos acumula el trabajo". Necessirariem un cop de mà per dos temes. Es tracta de quedar-se una estona per fer torns als estands de :\nDIADA DEL ALZHEIMER : Es monta un estand per recollir diners i donar informació, a la Plaça Molina cantonada Guillem Tell, el Divendres dia 22 de 9.30 del matí fins a les 20 h. Está organitzat per L´Associació de Familiars de Alzheimer de Barcelona; si algú es pot passar Maribel Bordons serà la persona que estigui al estand.\nMOSTRA ENTITATS : FAPAC monta un estand a plaça Catalunya quasi tocant a la Rambla , davant de Hard Rock cafe, el dies 22,23 i 24 de 11 del matí a 20 h. Es tracta simplement de ser-hi per donar informació. Ho mateix de abans, si algú es pot passar una estoneta que es posi en contacte amb mi, s´agrairà molt.\nBones Festes de la Mercè !!!!\nPublicat el 21.9.07 Cap comentari:\nLa revista Tornaveu, disponible també en format digital!\nCom sabeu, la revista Tornaveu va sortir a la llum gairebé a finals de curs, proposant una nova eina per a la comunicació entre tota la comunitat del cervantes i, com no, també amb el nostre barri i entorn social.\nPer als qui no van conèixer aquesta revista fa us mesos, o per als qui voleu ensenyar als amics vía mail "aquesta revista on surt la nena a la pàgina tal", hem pensat que estaria be penjar-la al blog. Esperem que, amb el temps, hi trobareu tot un arxiu de Tornaveus, amb la vostra col·laboració!\nNOTA: Es veu millor amb Firefox que amb Internet Explorer.\nSi preferiu descarregar el PDF per llegir-ho millor, cliqueu aquí.\nTarda de circ i música\nDijous 20 de setembre a les 18.30h\n(Claustre del Centre Cívic)\namb les companyies "Circus Delirium" (18.30h) i "Le Fil qui Chante"(19.15h)\nAquestes dues companyies de circ animaran la tarda del dijous amb els seus espectacles, que combinen les acrobàcies àrees amb música en viu, teatre, risc i diversió.\nEspectacle apte per a tots els públics.\nDijous 20 de setembre a les 18.30h i 19.15h respectivament.\nEspectacle lliure i apte per a tots els públics. Menors de 7 anys acompanyats.\nPublicat el 19.9.07 Cap comentari:\nDijous 20: reunió d'extraescolars: Teatre\nEstem convidats a una reunió d'informació sobre la nova proposta de teatre com activitat extraescolar.\nVeniu per informar-vos:\nDIA: DIJOUS 20\nLLOC: ESCOLA CERVANTES\n(de part de la Comissió de Teatre)\nQuan? Dijous 20, a les 18:00h\nOn? A l'escola Cervantes, punt de trobada: despatx de l'AMPA\nQui? Famílies interessades en informar-se'n d'aquesta extraescolar, sense compromís.\nDemostració raquetes i iniciació esportiva\nEncara no sabem quines extraescolars aniran millor per els nostres nanos?\nDoncs, veniu amb la mainada per veure aquesta demostració: segur que será divertit.\nInes en nom de la CCiD\nQuan? DIMECRES 19 de 17:00 a 18:00h\nOn? A l'escola Cervantes\nLliurament de llibres dilluns a les 15:00h\nGràcies a totes i tots els que han ajudat en la preparació dels llibres per l'alumnat: gràcies a la vostra col.laboració, i a l' organització de la Mercè Gil, hem pogut deixar tot preparat el divendres.\nAra estem convidats al lliurament dels llibres als alumnes el DILLUNS a partir de les 15.00.\nEl lliurament tindrá lloc al atri de les columnes.\nQuan? Dilluns 17 de setembre, a les 15:00h\nOn? A l'atri de l'escola\nPublicat el 15.9.07 Cap comentari:\nSOS llibres: avui divendres 15.30\nSi teniu una mica de temps, veniu sisplau a l'escola avui a partir de les 15.30 per ajudar a preparar els llibres que fara servir l'alumnat aquest any.\n(de part de la Mercè Gil, Comissió Socialització i Lloger de Llibres)\nQuan? Divendres 14, a les 15:30h\nOn? A l'escola (put de trobada al despatx de l'AMPA)\nQui? Tothom que pugui dedicar-hi na estona, sisplau!\nTenim tot preparat?\nJa hem decidit amb quina roba anirem a classe demà?\nEstem nerviosos pensant quins amics trobarem més simpàtics, quins més alts, i quins més despistats?\nHan passat molts dies des del darrer pati que vam jugar amb els amics, quines novetats tindrem per dir-nos? Quins jocs nous hem après ambs els cosins, els amiguets d'estiu, els avis...?\nDoncs, afanyeu-vos, que comancem el nou curs!!!\nComencem les classes, tornem a la feina i tornem a fer malabarismes amb el temps.\nUs recordem que l'AMPA ofereix un servei d'acollida matinal, amb possibilitat d'abonar-se trimestralment (a 60€/trimestre), utilitzar abonaments de 10 acollides (20€/abonament de 10 acollides), pels que ho utilitzin amb menys regularitat, i finalment hi ha la possibilitat de fer servir aquest servei esporàdicament per 2,50€/ús.\nAl setembre hi ha, a mès, un servei d'acollida per la tarda de 17 a 18h, ja que les activitats extraescolars encara no hauran començat.\nPublicat el 9.9.07 Cap comentari:\nJa som aqui !\nUs esperem avui per donar-vos informació actualitzada sobre les activitats extraescolars.\nQuan? Dijous, 6 de setembre\nOn? A la biblioteca de l'escola\nPublicat el 6.9.07 Cap comentari:\nDijous 27 de setembre a les 17.45h, "La profecía d...\nLa revista Tornaveu, disponible també en format di...


El Barça cessa Fran Sánchez | Futfem.cat\nEl Barça cessa Fran Sánchez\nLluís Cortés, fins ara ajudant de Sánchez, serà presentat demà a les 13.30 hores com a nou entrenador de l'equip\nSorprenent decisió al Barça aquest matí, quan mitjançant un comunicat s'ha anunciat oficialment la destitució de l'entrenador Fran Sánchez. Després d'empatar a 0 contra l'Espanyol, el club ha vist necessari un canvi de rumb i en el mateix comunicat ha anunciat que Lluís Cortés, fins ara ajudant a l'equip, i serà presentat demà a les 13.30 hores en roda de premsa com a nou tècnic fins a final de temporada. En el mateix comunicat s'anuncia la presència en l'acte del vicepresident esportiu del club, Jordi Mestre i del mànager esportiu de l'equip, Markel Zubizarreta.\nFran Sánchez va arribar al Barça l'estiu del 2017 com a relleu de Xavi Llorens i amb l'objectiu principal recuperar el tron a primera divisió, guanyar de nou la Copa de la Reina i somiar amb la Champions. Però els resultats no han estat els esperats. En competicions domèstiques, Sánchez ha entrenat 54 partits, guanyant-ne 35, empatant-ne 7 i perdent-ne 2. També ha aixecat dues Copes Catalunya i una Copa de la Reina, però ha anat constantment segon darrere l'Atlético a la lliga. A Europa, l'any passat el Barça va caure eliminat pel campió, l'Olympique Lyonnais als quarts i aquest any l'equip és al mateix punt, però té opcions d'arribar a la final veient el sorteig favorable; una oportunitat gairebé irrepetible.\nLluís Cortés també ha estat present en aquesta temporada i mitja de Sánchez a la banqueta blaugrana. El lleidatà va incorporar-se al club com a analista el mateix estiu del 2017 i aquesta temporada va passar a ser un assistent. Com assenyala el Barça, Cortés té una àmplia experiència al món del futbol femení, havent estat seleccionador català sub-12, sub-16 i sub-18 i també sent el segon entrenador de l'absoluta entre el 2014 i el 2018. Demà dimecres 9, Cortés ja dirigirà el seu primer entrenament i a les 13.30 hores es farà la roda de premsa per presentar-lo com a tècnic del Barça fins a final de temporada.


Riberaonline: El ministeri per a la Transició Ecològica inverteix 100.000 euros per pal·liar els danys als penya-segats d’Alcanar\nLa direcció general de Sostenibilitat de la Costa i el Mar del ministeri per a la Transició Ecològica ha decidit portar a terme una obra d'emergència a la costa d'Alcanar, entre Sol de Riu i la desembocadura del riu Sénia. Els treballs comportaran una inversió per part de l'Estat de 100.000 euros.\nLa decisió es produeix arran de l'estudi dels tècnics del servei de Costes de la província de Tarragona que van determinar la inestabilitat dels penya-segats i esculleres. El cap de Costes, Antoni Espanya, explicarà in situ els propers dies a l'alcalde d'Alcanar que l'actuació consistirà en l'excavació de les zones erosionades, protecció dels talussos, es recol·locaran les esculleres malmeses i es milloraran tots els sistemes de seguretat per als vianants.\nDavant d'aquesta obra emergència, els subdelegat del Govern a Tarragona, Joan Sabaté vol afegir la seva satisfacció per la ràpida i efectiva resposta dels diversos organismes de l'Administració de l'Estat per ajudar als municipis de la província de Tarragona, en especial a les Terres de l'Ebre, a recuperar-se dels estralls produïts pels aiguats dels passats dies 18 al 21 d'octubre.


El telefèric del Carroi pot ser una realitat el 2023 - Diari de la neu\nEl telefèric del Carroi pot ser una realitat el 2023\nLa primera fase enllaçarà Andorra La Vella amb el pic de Carroi. La segona ho faria amb Pal-Arinsal\nAndorraRedacció 21.02.202107.30 h\nEl telefèric del Carroi pot ser una realitat el 2023 Autor/a: Andorra Turisme\nConxita Marsol, cònsol major d'Andorra la Vella, ha declarat a la ràdio televisió andorrana que confia veure acabat el telefèric de Carroi abans d'acabar el mandat, el qual finalitza el 2023. El plec de bases de la primera fase del projecte es farà públic a principi d'aquest proper mes de març.\nEl projecte del telefèric del Carroi, que podria convertir Andorra La Vella en peu de pistes de Pal-Arinsal, va prenent "velocitat" de creuer. Els contactes entre el comú de la Massana i Andorra La vella, pensant ja en la segona fase que permetria enllaçar amb les pistes de Pal, n'han retardat la sortida, però és precisament aquest retard el que permetria garantir que la unió amb Pal es podria fer realitat amb un projecte sòlid.\nAquesta setmana Conxita Marsol, cònsol major d'Andorra la Vella, ha declarat a la ràdio televisió andorrana que vol que l'esmentat telefèric sigui un exemple de sostenibilitat, per això les aportacions que es facin per millorar el medi ambient es premiaran. Ha afirmat que "hi haurà limitacions per protegir l'espai" i a més creu que "serà un plus per buscar un model de país que aposti més per la natura".\nSegona fase sense calendari\nEl projecte del telefèric i la unió amb les pistes d'esquí de Pal es preveu executar en dues possibles fases. La primera fase unirà Andorra La vella amb el Pic del Carroi i podria estar enllestida el 2023. El pic de Carroi esdevindrà, doncs, en una plataforma-mirador. La segona fase, de moment sense un calendari ben definit, permetria unir la terminal d'arribada del Pic de Carroi en una plataforma d'enllaç per al segon tram de telefèric, unió entre el Mirador de Carroi i el Pla de la Caubella, ja dins l'estació d'esquí de Pal.\n09.07.2019. Els 6 reptes que haurà de superar el projecte d'un telefèric fins al pic de Carroi\n09.09.2020. Un pas més per fer realitat el telefèric del Carroi


Les entitats de Lleida es bolquen una altra vegada amb La Marató\nLes entitats de Lleida es bolquen una altra vegada amb La Marató de TV3\nHi ha programat més d'un centenar d'activitats per demà\nEls cantants del cor infantil de l’Orfeó Lleidatà durant l’actuació ahir a l’Auditori.\n© Els cantants del cor infantil de l'Orfeó Lleidatà durant l'actuació ahir a l'Auditori.\nL’Auditori Enric Granados va ser l’escenari elegit per La Fundació Orfeó Lleidatà per al concert de Nadal, en el qual van participar totes les agrupacions corals de l’entitat, des de les infantils i juvenils fins al Cor del Orfeó. Al seu costat també van actuar la seua Orquestra Simfònica i una agrupació de música moderna de l’escola. Durant l’acte es va fer especial insistència en el compromís social de l’entitat, que l’any passat va celebrar el vintè aniversari del primer projecte basat en la música comunitària.\nA més, en aquesta edició també hi va participar l’Associació Salut Mental Ponent com a entitat convidada, amb una taula informativa al vestíbul en la qual es van recollir donatius en favor de La Marató de TV3 i es va repartir informació sobre la salut mental.D’altra banda, els estudiants de la Universitat de Lleida van anunciar que fins ahir s’havien recaptat prop de 1.000 euros per a La Marató a través de les diferents activitats organitzades durant tota la setmana pel Consell de l’Estudiantat de diferents centres de l’entitat, tant al campus de Lleida com al d’Igualada. A més d’aquesta recol·lecta, que va finalitzar ahir a la tarda, el Saló Víctor Siurana de la UdL es convertirà demà en la seu de Lleida de recepció de trucades per poder rebre donacions amb les línies obertes des de les 14.00 fins a les 20.00 hores. Per la seua banda, els treballadors i treballadores del departament de Salut a Lleida van donar 600 euros a través de la compra de marxandatge solidari.\nMés de 400 propostes a Ponent\nA les comarques lleidatanes s’han organitzat més de 400 activitats de tot tipus en benefici de La Marató 2021. Segons dades de la fundació, estan programats actes entre el passat 1 d’abril fins al proper 31 de març de l’any que ve, encara que més d’un centenar, concretament 131, tindran lloc demà coincidint amb l’emissió del programa. Algunes s’han suspès a causa de la pandèmia de la Covid, mentre que altres han optat per canviar el format per adaptar-se d’aquesta manera a les mesures sanitàries actuals o s’han ajornat per a més endavant.


CRÒNIQUES DES DE XOPILÀNDIA: Història d'una bicicleta\nHui s'ha produït una reconciliació. La reconciliació entre la meua bicicleta de carretera i jo. Jo li he perdonat la seua desconsideració per la meua esquena i l'intent d'homicidi de mon pare. I ella, per la seua part, li ha llevat importància a la meua promisqüitat ciclista, al meu oblit conscient i a la meua voluntat decidida de tallar les ales als seus somnis.\nQuinze anys han passat, com corre el temps, des que la vaig comprar en una tenda de Gandia. Era l'estiu del 96, un estiu que va marcar un punt d'inflexió en la meua vida en molts sentits (i, desgraciadament, en alguns d'ells, en negatiu). Recorde que em sentia molt feliç: havia acabat el primer curs en la facultat; no feia ni un mes que eixia amb una xica que, des del principi de curs, m'havia captivat amb la seua mirada plena de màgia i de fantasia; estava de vacances; i, a més, acabava de triar una bicicleta per continuar amb el meu amic Nando, les nostres aventures esportives de cada estiu. Malauradament, just el mateix dia que me la vaig comprar, vaig descobrir que estava a punt de començar una de les pitjors etapes de la meua vida.\nEn el viatge de tornada cap al meu poble (Vilallonga), a l'altura del cementeri de Gandia, vam patir un esgarrifador accident de trànsit, al qual vam sobreviure de miracle. Un veí de la Font que, segons diuen, venia d'un típic esmorzaret valencià, va decidir que anar pel seu carril era prou avorrit i, sense demanar permís a ningú, va envair el nostre. Resultat: xoc frontal, un mort, dos ferits greus i un lleu. El mort va ser el de l'esmorzaret, el ferit lleu jo (només tres punts en un dit, i algunes contussions) i els ferits greus, mon pare (que va passar tres mesos en un hospital i a dia de hui és minusvàl·lid) i el meu amic Nando (que va estar un mes internat en un centre hospitalari).\nSí, ja sé que la culpa de l'accident no va ser ni meua ni de la meua bicicleta; però jo la vaig culpar a ella, i el meu subsconscient, a mi. Aquella bicicleta va anar de traster en traster, rovellant-se i acumulant pols; i jo, de solitud en solitud, torturant-me tot el que vaig saber, i amargant la vida dels que m'envoltaven.\nUn bon dia, fart de veure aquell tros de ferralla ocupant un racó a la cambra de la casa del poble, i de recordar les tràgiques imatges que em portava a la memòria, vaig decidir desfer-me'n d'ella i li la vaig regalar a un cosí de ma mare. Per fi aquella maleïda bicicleta estava fora de la meua vida.\nPerò el temps passa i les ferides cicatritzen i es curen. Només començar aquest curs, casualment, vaig acompanyar al cosí de ma mare a la casa que està fent-se al poble i la vaig veure. Em va donar llàstima. Estava arraconada en un garatge fosc i humil, envoltada d'altres bicicletes velles, mutil·lades (a la que no li faltava una roda, li faltava el manillar) i plenes de teranyines. Em va doldre. Per primera vegada després de quinze anys, ja no recordava, en veure-la, a mon pare atrapat en l'interior del cotxe, demanant auxili per poder eixir. No. Per primera vegada vaig recordar la il·lusió d'un xicon de 18 anys que feia un mes que tenia nóvia i volia una bicicleta nova. Aleshores, li vaig dir a mon tio si no l'importaria tornar-me-la; ja que, segur, jo li trauria millor profit que ell. Tomàs, com li diuen al cosí de ma mare, segurament també es va entendrir davant aquell muntó d'alumini rovellat que mai havia pogut rodar per la carretera, i me la va tornar.\nHui, quasi quinze anys després de comprar-me-la, per fi, m'he atrevit a eixir amb ella. Ha sigut una volta curta, però plena de sentiments: de Paterna a Portacoeli i de Portacoeli, de nou, a casa. Quaranta-quatre quilòmetres volant sobre l'asfalt. Jo m'he emocionat i ella segur que ha amollat alguna llagrimeta. I és que, com he dit al principi d'aquesta entrada, hi havia massa rancor en la nostra relació, i res feia preveure que aquesta pel·lícula tindria un final feliç.\nPublicado por Manel Àlamo en 23:47


La catalanofòbia fa que el cap dels “Ce essa” vulgui un sistema més repressor - Joan Lladonet - Blogs de l'indirecte!cat\nOpinió amb independència. Divendres, 22 de juny de 2018 19:03 h\nDiumenge, 20.5.2018. 11:40 h\nS'ha obert la veda. Abans ja tothom caçava en els vedats sense cap problema, però ara, el 131è president de la Generalitat de Catalunya, amb els seus articles furibunds contra els espanyols, ha permès que tots els contraris agafin tota casta d'armes, amb permís o no, ja que saben que als d'una part se'ls tolera tot i als de l'altra, sempre se'ls mostra el camí d'Estremera. A aquests que s'aprofiten dels avantatges que els atorga la seva llei, a les novel·les de l'oest que llegia quan encara era infant, se'ls denominava avantatgistes, i als que intentaven robar bancs, diligències, cavalls o bous dels ranxos existents, se'ls deia, bandits, bandolers i facinerosos, sempre hi havia una tercera casta de persones que. sense tenir massa en compte la justícia que volien exercir els xèrif com si sempre l'encertassin, la seva vida depenia de la rapidesa amb què fossin capaços de treure el colt de la funda i de la punteria que tenguessin. Després d'haver-se disparat no sonaven els sons de cap ambulància, perquè no n'hi havia, encara que n'hi havia que tenien sort i abans d'acabar en una caixa de fusta o al cementeri, ho feien en alguna casa on hi havia qualcú disposat a intentar curar la persona ferida, mortalment o no.\nVos puc ben assegurar que no sé perquè m'han vengut aquests records d'infància (algun saberut hi trobarà la relació), però ben segur que no ha estat per fer cap sermó ni per cercar cap comparança amb l'actualitat. Només vull explicar, que hagi escrit el que hagi escrit el Molt Honorable Sr.Torra, jo continuaré fent els meus articles de denúncia, sense pensar que hi podrà haver persones molestes que vulguin comentar que no tenim dret a denunciar res, si no ho feim amb el president. Cadascú sap fins on és capaç d'arribar.\nDoncs, l'editor del diari online, directe.cat, i Indirecte. cat, Joan Puig (recordau-lo juntament amb en Jaume Sastre i altres circulant per la piscina il·legal de Pedro J. Ramírez, mentre eren atacats pels guardaespatlles del periodista), un dia de la setmana passada va anar a declarar a la Ciutat de la Justícia de Barcelona. L'havien cridat perquè explicàs, per què havia admès publicitat del referèndum de l'1 d'octubre. El jutge el va rebre com un xèrif del segle XVIII o XIX de la manera següent: ¡Quítese el lazo amarillo! A tal ordre, el Sr. Puig va respondre en català que no se'l llevava. El jutge va insistir fins a tres vegades, i li va dir que se'n podia anar, que no declararia, i que li podia caure una multa d'entre 200 a 5.000 euros, tot i afegint-hi: “Aténgase a las consecuencias”. Sense comentaris, ho podeu comentar vosaltres. Havia d'haver cregut, com ho fèiem nosaltres els que vivírem els anys 40 i 50 del segle passat?\nJa em direu si el que vos contaré a continuació traspassa els límits de la catalanofòbia o no. L'Associació Pro Guàrdia Civil en una piulada a Twitter ha comparat la situació d'infants jueus que varen patir l'Holocaust nazi, amb els fills dels agents del cos que viuen actualment a Catalunya. Ho han fet en una carta adreçada a UNICEF, on han manifestat la persecució que tenen a les escoles i instituts, i la poca ajuda de l'Estat en la repressió dels causants, quan no han estat capaços de presentar cap prova que demostri les seves acusacions, que sembla que són més manifestades per mor de la catalanofòbia que per mor de la realitat.\nEl líder dels “Ce essa”, Sr. Rivera, després de reunir-se amb el president Rajoy ha manifestat que no estava d'acord amb posar pegats foradats segons com reaccioni el Govern català, que és el que vol fer Rajoy, sinó que ell, agafaria la iniciativa, eixamplaria ja l'aplicació del 155 i l'enduriria. Vol un control més efectiu dels comptes de la Generalitat, que podria convertir-se en un augment de les retallades, que ja han estat més que suficients. Vol un control major sobre els mossos d'esquadra, ja que diu que són una força de seguretat de l'Estat, quan han actuat contra l'Estat. Clar, ell dirà que l'1 d'octubre, quan altres pensam que varen actuar amb coneixement i no contra la població civil com les altres forces. Però clar, aquesta com ja sabem és una discussió ideològica i no té remei. El president de l'agrupació taronja va exigir un major control de TV3 i de Catalunya Ràdio, perquè deixin d'esser mitjans propagandistes del separatisme. Es veu que després d'esser espectador de televisions i ràdios de la caverna, qualsevol mitjà que pretengui esser objectiu, li sembla contrari, quan la cadena i la ràdio citades, han obtingut distincions per la qualitat de la seva informació i per la seva objectivitat. A veure quan serà capaç de treure un sol exemple de propagandistes del separatisme. A no ser que digui que són fidels al llenguatge i a la llengua acadèmica, la que diu presos polítics als que ho són i exiliats als que ho són també. En definitiva, sembla que és massa jove i que no viu al segle XXI, per tenir tant d'interès a convertir-se en Torquemada, o és que veu un filó de vots per obtenir? Actua com un catalanofòbic assedegat de vots.\n723 lectures Un comentari\n22 de maig de 2018, 15.51 h\nIncluso en The Economist, una de la biblias de la información de Europa, que habla de Torra como un «ultranacionalista» que ha mostrado su «entusiasmo por Estat Català, una organización cuasifascista» y «expresado su odio visceral a los españoles».\nN.B. CATALANOFOBIA ,OI SR. JOAN?\nSense diàleg i amb cossos de seguretat prepotents\t17.06.2018\nPerplexitat, llumeneret blau i rutina\t10.06.2018\nDesprés de la moció de censura, ni optimisme ni pessimisme, sinó tot el contrari\t03.06.2018\nMoció de censura, fals socialisme i discriminació lingüística\t27.05.2018\nQuins són els espanyols que odien tot el que faci olor a català\t13.05.2018\nL’estat espanyol denuncia l’Ajuntament de Sitges per una consulta a la ciutadania que ni tan sols es va arribar a celebrar 22.06.2018\n[Imatges] Aquesta és la multitud que ha aconseguit reunir VOX a Tarragona per donar suport Felipe VI 22.06.2018\nLa justificació d'un Guàrdia Civil per disparar a la casa dels seus veïns: ''Se me ha ido la gaita. Me he tomado un par de copas'' 22.06.2018\nTorra es manifestarà contra el rei espanyol a Tarragona 22.06.2018


Els darrers dies de la Catalunya Republicana al Casal d'Entitats de Sant Sadurní | RTVVilafranca\nEls darrers dies de la Catalunya Republicana al Casal d’Entitats de Sant Sadurní\nDissabte es presentarà un muntatge sobre un text de Rovira i Virgili recollint les seves sensacions en els darrers dies de la Catalunya Republicana abans de marxar cap a l’exili.\n«Els darrers dies de la Catalunya Republicana» és la narració verídica d’uns dies dramàtics viscuts per l’escriptor, historiador i polític Antoni Rovira i Virgili, quan entra en fase culminant l’ofensiva final de Franco contra Catalunya.\nNarració de l’angoixa, la desfeta i l’èxode dels catalans, que han estat les principals víctimes de la guerra encesa a Espanya per l’alçament militar de l’any 1936. Multitud de temes connecten els anys 30 amb l’actualitat: les relacions entre Catalunya i Espanya, els èxodes per Europa i la por a la pèrdua de la pròpia identitat. Rovira i Virgili narra, en primera persona, el viatge sense retorn que va fer amb la seva família i diverses personalitats polítiques i culturals fins a França. En aquest viatge, compartirà amb la resta de catalans i catalanes tots els dolors: la pèrdua de la llar, la fam, el fred i la incertitud del demà. L’espectacle és un diàleg entre el personatge Antoni Rovira i Virgili i un violoncel·lista que s’expressa amb el seu instrument.\nLa representació, aquest dissabte 16 de març a les 9 del vespre al Casal d’Entitats, anirà a càrrec de Terra Teatre. Sota la direcció de Maria Hervàs, Jordi Hervàs encarnarà Rovira i Virgili, i Mariona Tuset serà l’encarregada d’acompanyar-lo amb el violoncel. L’entrada és gratuïta.\nCasal d'entitats, Sant Sadurní, teatre


El transport per carretera no suposa el 74% del total d'emissions de CO₂ com afirma Alícia Romero\nEls vehicles per carretera no suposen el 74% del total d’emissions de CO₂ com afirma Alícia Romero\nLa portaveu del PSC al Parlament de Catalunya, Alícia Romero, va afirmar en una entrevista a El Periódico de Catalunya que “l'aviació produeix un 4% del CO₂, mentre que el transport per carretera suposa el 74%”.\nÉs ENGANYÓS. La carretera sí que és majoritària entre les emissions derivades del transport, però no en la proporció que va citar Romero. A Espanya, els desplaçaments per carretera van suposar el 64,44% de les emissions derivades del transport i l’aviació, el 16,24% el 2018 (segons l’Observatori de Transport i Logística a Espanya). A nivell global, les dades del 2016 de Climate Watch parlen d’un 74,8% d’emissions del transport provocades pels vehicles de carretera i un 11,95% pel trànsit aeri. Aquestes xifres es redueixen si en comptes d’analitzar només la contaminació pel transport es té en compte el total d’emissions, fet que Romero no va especificar.\n“L’aviació produeix un 4% del CO₂, mentre que el transport per carretera suposa el 74%”\nAlícia Romero, PSC\nEl 64% de les emissions per transport a Espanya\nConsultat per Verificat, el departament de premsa del PSC respon que Romero al·ludia a les dades del Ministeri de Transports, Mobilitat i Agenda Urbana. Després de la publicació d’aquest text, ens va fer arribar un article d’opinió de la ministra Raquel Sánchez que citava les xifres de les emissions provocades pels diversos mitjans de transport: “el sector mundial de l’aviació produeix al voltant del 4% de les emissions totals de CO₂ produïdes per l’ésser humà i un 12% de les de tots els mitjans de transport, en comparació, per exemple, amb el 74% del transport per carretera”. Són dades vàlides a nivell global i Romero, a l’entrevista, mescla les dues xifres.\nL’Observatori de Transport i Logística a Espanya, que depèn del Ministeri, assenyala que el 2018 “128 milions de tones de CO₂ van ser emeses pel sector del transport” i apunta que “la manera de transport que més emissions va generar va ser la carretera, amb més de 82 milions”. Segons les dades completes del mateix Observatori, això va representar un 64,44% de les emissions per transport, mentre que l’aviació va significar el 16,24%. Però aquesta xifra fa referència únicament a les emissions derivades del transport, no al total d’emissions de CO₂.\nLes dades d’emissions de CO₂ varien en funció de la font consultada, ja que són estimacions que depenen del mètode i els càlculs que s’utilitzen per obtenir-les.\nEl transport suposa al voltant d’una quarta part del total d’emissions. En el seu informe anual de 2020 (a la pàgina 245), el mateix Observatori espanyol cita dades d’Eurostat per assenyalar que el 27,5% del total de les emissions de GEI a Espanya procedeixen del transport (el sector amb més emissions, per davant de l’energia i la indústria). Es tracta d’una dada similar a la que ofereix l’Inventari Nacional de Gasos d’Efecte Hivernacle, que parla d’un 27,7%.\nEl 25,6% de les emissions de GEI a Espanya\nEl 2019 a Espanya, el transport per carretera va ser responsable del 26,9% del total d’emissions, d’acord amb l’Informe de l’Inventari Nacional de Gasos d’Efecte Hivernacle (a la pàgina 105). El 2020, l’avanç de dades de l’Inventari Nacional de GEI (a la pàgina 3) assenyala que el transport per carretera “suposa el 25,6% del total de les emissions de GEI de l’Inventari”. Al document s’afegeix que “les emissions del transport aeri nacional només van suposar un 0,6% del total”, tot i que la xifra no inclou els vols internacionals.\nA nivell de la Unió Europea, les emissions originades pel transport per carretera van suposar l’any 2019 el 26,83% (el 60,7% procedents d’automòbils i el 27%, de camions i autobusos pesats), segons les xifres de l’Agència Europea de Medi Ambient. En el mateix any, el 5,02% de les emissions comunitàries estaven vinculades a l’aviació (incloent-hi la domèstica i la internacional).\nEn l’Informe mediambiental de l’aviació europea de 2019 (en la pàgina 88) s’explica que el sector de l’aviació va generar “aproximadament entre el 2 i el 3% del total anual d’emissions globals de CO₂ derivades de l’activitat humana”.\nL’11,95% de les emissions globals per transport\nA nivell global, segons Climate Watch, l’11,9% de les emissions mundials de gasos d’efecte hivernacle el 2016 van procedir de les carreteres i l’1,9%, de l’aviació. Climate Watch inclou totes dues emissions dins de la categoria de “transport”, que va suposar el 15,9% del total.\nDins d’aquest 15,9% que representen els transports, les emissions procedents del trànsit rodat van suposar el 74,8% i les de l’aviació, el 11,95%. Aquests percentatges són els més similars als oferts per Alícia Romero, però corresponen a 2016 i es refereixen únicament a la proporció entre les emissions procedents dels transports i no al total d’emissions.\nAquestes xifres són molt semblants a les que presenta un article publicat el 2020 en el World Resources Institute, que recull que el 12,5% de les emissions corresponen al transport terrestre (excloent els trens) i el 2,1%, a l’aeri.\nEls vols curts generen més CO₂ per passatger i quilòmetre recorregut\nSegons un informe de The International Council on Clean Transportation (ICCT), de mitjana, “el transport d’un passatger va emetre 88 grams de CO₂ per quilòmetre (g CO₂/km) de distància de vol”. En els vols de mitjana i llarga distància aquesta xifra va variar entre 75 i 95 g CO/km, en els de curta distància es va situar en els 110 g CO₂/km i en vols regionals de 500 quilòmetres o menys, en 155 g CO₂/km.\nMariano Marzo, professor de Recursos Energètics i Geologia del Petroli i director de la Càtedra de Transició Energètica de la Fundació Repsol-UB, de la Universitat de Barcelona, sostenia en un article publicat el febrer de 2020 que un turisme Volkswagen Golf amb 1,2 passatgers i en condicions reals de conducció emetria 117 i 133 g CO₂/passatger-km per a dièsel i gasolina, respectivament.\nAixí doncs, excepte per als vols de curta distància (inferiors a 500 km), “el transport aeri emet menys CO₂ per cada passatger i quilòmetre recorregut”, argüia Marzo. Aquesta és la mateixa conclusió a la qual va arribar l’Informe anual de l’Observatori de Transport i Logística a Espanya (a la pàgina 249).\nRespecte a la comparativa en la producció de CO₂ entre l’aviació i el transport terrestre, Martí Comamala, professor del Departament d’Enginyeria Mecànica de la Universitat de Girona, explica a Verificat que les diferències entre dos motors amb potències comparables són poques. Tanmateix, “és molt més important la quantitat de vehicles que transiten per les carreteres que la quantitat d’avions que volen cada dia”, i això explica la diferència en les emissions.\nA més, un informe encarregat per la Comissió Europea a l’Agència de Seguretat de l’Aviació de la Unió Europea i publicat el novembre del 2020 reconeixia (a la pàgina 37) que l’aviació en general provoca un escalfament del clima tres vegades superior a les emissions de CO₂ derivades del transport aeri perquè més enllà del CO₂ genera altres gasos molt contaminants.\nLes emissions de l’aviació a nivell global\nPer acabar, The International Council on Clean Transportation (ICCT) va estimar en un informe que el 2018 l’aviació va emetre el 2,4% de les emissions de CO₂ a nivell global. El transport de passatgers va representar el 81%, mentre que el 19% restant procedia del transport de mercaderies. En relació amb els passatgers, el mateix ICCT va calcular que una tercera part de les emissions van ser originades per vols de menys de 1.500 quilòmetres, una altra tercera part, de vols d’entre 1.500 i 4.000 km i l’última, de vols de més de 4.000 km.\nEn aquesta línia, les dades d’Eurocontrol reflecteixen que el 2020 els vols de llarg recorregut (més de 4.000 km) que van sortir d’aeroports europeus van representar el 6,2% del total de vols i van originar el 51,9% del total d’emissions de CO₂ de l’aviació del continent.


Contra pronòstic, per fi pacten alguna cosa\nOpinió Crònica Política\nActualitzada 25/10/2021 a les 08:44\n© Contra pronòstic, per fi pacten alguna cosa\nArray Ja no es podia sostenir l’eterna negativa a arribar a acords en la política espanyola. De sobte va acabar l’entossudiment del Partit Popular a renovar organismes de l’Estat amb mandat caducat, encara que quedi el més important, el Consell del Poder Judicial. Per què no un any abans, o tres mesos enrere, si ja la Unió Europea havia advertit d’aquest incompliment? És probable que la rebel·lió de Polònia davant el Tribunal Europeu de Justícia hagi apressat a sortir de l’estancament.\nEl desafiament polonès, ara avalat per Hongria i respost amb energia per la presidenta europea, Ursula von der Leyen, ha d’haver pressionat Pablo Casado, que, amb freqüència, exhibeix sintonia amb l’autoritari primer ministre hongarès Viktor Orbán. Calia baixar d’aquest tren d’amistats perilloses per no ser encasellat. Aquest és més aviat l’espai de Vox.\nEscoltar divendres passat l’eurodiputada popular Isabel Benjumea, al col·loqui Empuéblate, a Toledo, defensar amb entusiasme la necessitat i conveniència de seguir a la Unió Europea, és la millor barrera davant l’euroescepticisme, o antieuropeisme, de la dreta extrema. Va encertar qui va poder assessorar Pablo Casado per acabar amb aquest aïllament que tant mal feia a l’estat de dret i a la seua pròpia imatge. Menys oportú va estar qui va suggerir convidar setmanes enrere l’expresident francès Nicolas Sarkozy a la Convenció Popular.\nLi va caure una nova condemna per corrupció a les 24 hores. Déu els va venir a veure. Si els enxampa la notícia mentre Casado es desfeia en elogis al mandatari visitant, els arruïna la reunió.Tranquil·litzat momentàniament aquest front en la política espanyola, encara que segueixin les hostilitats verbals –l’editor Jesús Polanco les solia definir en privat com a “hostilidades”– al Govern de Pedro Sánchez se li han obert les costures a propòsit de la reforma laboral que es va prometre derogar; però ara menys.\nCalia prendre partit entre la vicepresidenta primera, Nadia Calviño, o la segona, Yolanda Díaz, i Sánchez des de Brussel·les –compte, des de Brussel·les– s’ha inclinat per Calviño. Díaz continua assegurant “la derogació de la reforma, malgrat les resistències, que són moltes”. Per si faltaven més discrepàncies, la inhabilitació del diputat Alberto Rodríguez de Podem, per sentència del Tribunal Suprem, ha generat una querella contra la presidenta del Congrés, Meritxell Batet, socialista, per acatar la decisió judicial.\nLa ministra podemita Ione Belarra acusa els magistrats de prevaricació i aquests responen indignats davant de la gravetat de l’acusació d’aquesta integrant del Govern. La resistència personal de Pedro Sánchez davant dels conflictes sens dubte resultaria més interessant per estudiar en un congrés de sofrologia que en una convenció política.Si sumem a aquest nou front de borrasca l’avís dels nacionalistes del PNB, Esquerra Republicana i altres que no donen igual suport als pressupostos generals de l’Estat, es dibuixa un escenari molt inestable amb possibles eleccions anticipades. Podria raonar-se que no seran tan insensats de forçar-les perquè en el dia d’avui, en cas que se celebressin, és probable que l’actual Govern fos substituït per un altre PP-Vox.\nPerò la insensatesa de l’actual classe política espanyola està acreditada. Pensin en Albert Rivera, que va canviar la seua vicepresidència del Govern, gairebé inevitable i lògica, per la ruïna del seu partit i la de la seua pròpia carrera política. Ciutadans no aixeca cap per més que ho intenti.\nI no oblidin que les opcions independentistes creixen amb la dreta al poder. Tot pot succeir.


Amor i no - Dalmau Alba - Central - 9788418197468\nUNA RELACIÓ POC CONVENCIONAL QUE QÜESTIONA ELS TÒPICS DE L´AMOR Una parella jove se separa. S´havien conegut a Roma i allà havien viscut la seva història d´amor, que ara acaba. O potser no. Potser pot haver-hi amor després de l´amor. Ell, Yngve, trobarà la seva vocació en el món artístic. Ella, Carme, viurà vinculada al món de l´òpera. L´un i l´altre es necessitaran al llarg dels anys i trobaran maneres de ser-hi presents, de comunicar-se i de veure´s. Es retrobaran a la ciutat d´ell, Estocolm; a la ciutat d´ella, Barcelona, o en qualsevol altre racó del món. I tindran altres amors, formaran famílies, tindran fills, reviuran el vertigen de la passió i el desencís, exploraran nous sentiments com noves terres per descobrir... Però sempre mantindran el caliu de l´altre, com un foc latent. Amb l´estil plàstic i cinematogràfic que la caracteritza, Alba Dalmau desplega amb mestria l´evolució d´una relació poc convencional que qu?estiona els tòpics de l´amor...\nOtros títulos de Alba Dalmau\nDalmau, Alba Bocabajo 15,95 €\nDalmau, Alba Capgirat 15,95 €\nDalmau, Alba El camí dels esbarzers 16,50 €\nDalmau, Alba Estàndards 16,00 €\nDalmau, Alba Bategant 11,70 €\nDalmau, Alba Vonlenska 14,00 €\nOtros lectores que han leído Amor i no, han escogido


--> Bromera presenta una novel•la sobre el procés i la consulta del 9N - elseisdoble.com\nBromera presenta una novel•la sobre el procés i la consulta del 9N\nJoanjo Garcia aborda en Arribarà el dematí les preocupacions i els anhels col•lectius a partir de la veu d’una jove de pare valencià i mare catalana\nL’última novel·la de l’escriptor Joanjo Garcia, Arribarà el dematí, arriba aquest setembre com una de les novetats més destacades d’Edicions Bromera. A partir de la veu de la jove protagonista, Laura Tormos, l’autor aborda les preocupacions i els anhels col·lectius al voltant de la identitat pròpia coincidint amb el referèndum d’Escòcia i les grans mobilitzacions prèvies a la consulta del 9N.\nL’obra es presentarà el 9 de setembre en el marc de la Setmana del Llibre en Català. A més de Joanjo Garcia, hi intervindran l’antropòleg Manuel Delgado, el periodista Tian Riba i el director literari de Bromera, Gonçal López-Pampló.\nL’autor estarà a Barcelona del 5 al 10 de setembre. Si t’interessa concertar-hi una entrevista, pots posar-te en contacte amb el Gabinet de Comunicació del Grup Bromera (a/ Sandra Capsir) per mitjà del telèfon 962 459 705.\nAbans d’aquesta presentació, tindrà lloc el llançament del videoclip que acompanya el llibre. Es tracta d’un treball musical realitzat per Tomàs de los Santos i Flora Sempere (El Diluvi) que esdevé un homenatge a la cançó «Als companys» d’Ovidi Montllor, que ha inspirat també el títol de la novel·la de Joanjo Garcia, Arribarà el dematí.\nA més, al canal de YouTube de Bromera, ja es pot veure el booktrailer de la novel·la, en el qual han col·laborat diverses veus de l’àmbit cultural, com les de les escriptores Núria Cadenes i Muriel Villanueva, la cantautora Mireia Vives, la periodista Amàlia Garrigós, la llibretera Irene Jaume i Marta Cordomí, regidora de la CUP a l'Ajuntament de Cardedeu (posarem els enllaços i captura d’imatge dels vídeos).\nArribarà el dematí, una recerca de la identitat\nAl setembre del 2014, Laura Tormos torna a Barcelona acompanyada d’un interrogant que l’ha perseguida sempre: per què la mare es va suïcidar? Les visites als familiars de l’Arboç, el paisatge de la infantesa, la troballa de les lectures i els objectes personals de la mare, i la necessitat de construir-se una veritat, l’empenyen a desempolsar una mort que no ha entès mai. Tanmateix, darrere d’aquesta investigació hi ha la voluntat d’edificar la identitat pròpia coincidint amb el referèndum d’Escòcia, l’efervescència independentista i les grans mobilitzacions prèvies a la consulta del 9N. Així, durant aquest procés –paral·lel al polític–, la protagonista esdevindrà cronista de les preocupacions i dels anhels personals i col·lectius.\nJoanjo Garcia (València, 1977) és llicenciat en Història i ha exercit com a professor de secundària. L’any 2013 publicà la novel·la Quan caminàrem la nit, que va ser reconeguda amb el Premi Enric Valor. Després, ha publicat Aquell agost amb punt final, Tota la terra és de vidre, guanyadora del Premi de Narrativa Antoni Bru, i, més recentment, El temps és mentida, Premi de Novel·la Ciutat d’Alzira. Tots els títols formen part de la col·lecció «L’Eclèctica» de Bromera i confirmen l’autor com una de les veus narratives amb més projecció de les nostres lletres.


Infosalut - Regulació del permís retribuït pels treballadors/es que no prestin serveis essencials\nArticle anterior Actualització de dades d’èxitus per SARS-CoV-2\nArticle següent El Govern rep 7 tones de material sanitari\nEl Reial Decret 463/2020, de 14 de març, pel que es declara l'estat d'alarma per a la gestió de la situació de crisi sanitària ocasionada per la COVID-19, va adoptar una sèrie de mesures en relació amb la limitació de la mobilitat de les persones, així com de les activitats socials i econòmiques del nostre país, que han contribuït a l'avanç de la COVID-19.\nTotes aquestes mesures, particularment les que han incidit en la limitació de la mobilitat de les persones, han contribuït a contenir l'avanç de la COVID-19. El teletreball, les mesures de flexibilitat empresarial i la resta de mesures econòmiques i socials adoptades en les darreres setmanes, estan permetent al mateix temps minimitzar l'impacte negatiu sobre el teixit empresarial i el treball.\nPerò, a pesar de l'impacte que aquestes mesures de distanciament social estan tenint per afavorir el control de l'epidèmia, la xifra total de persones contagiades i de víctimes de la COVID-19 que són ingressades a les Unitats de Cures Intensives, a vegades durant períodes relativament llargs, amb un efecte d'acumulació de pacients, ha continuat creixent, provocant una pressió creixent sobre el Sistema Nacional de Salut, i, en particular, sobre els serveis assistencials.\nPer això, tenint en compte les recomanacions dels experts en l'àmbit epidemiològic, resulta necessari adoptar noves mesures que aprofundeixin en el control de la propagació del virus i evitar que l'acumulació de pacients en les Unitats de Cures Intensives arribi a la seva saturació.\nEl present reial decret-llei s'aplicarà a totes les persones treballadores per compte d'altri que prestin serveis en empreses o entitats del sector públic o privat i l'activitat dels quals no hagi sigut paralitzada a conseqüència de la declaració d'estat d'alarma establerta pel Reial Decret 463/2020, de 14 de març.\nNo obstant, queden exceptuats de l'àmbit d'aplicació:\na) Les persones treballadores que prestin serveis en els sectors definits com a essencials en l'annex d'aquest reial decret-llei.\nb) Les persones treballadores que prestin serveis en les divisions o línies de producció l'activitat dels quals es correspongui amb els sectors qualificats com a essencials en l'annex d'aquest reial decret-llei.\nc) Les persones treballadores per aquelles empreses que hagin sol·licitat o estiguin aplicant un expedient de regulació temporal de feina de suspensió i aquelles a les que els sigui autoritzat un expedient de regulació temporal de feina de suspensió durant la vigència del permís previst en aquest reial decret-llei.\nd) Les persones treballadores que es trobin de baixa per incapacitat temporal o el contracte dels quals estigui suspès per altres causes legalment previstes.\ne) Les persones treballadores que puguin seguir desenvolupant la seva activitat amb normalitat mitjançant teletreball o qualsevol de les modalitats no presencials de prestació de serveis.\nLes persones treballadores que es trobin dins de l'àmbit d'aplicació d'aquest reial decret-llei gaudiran d'un permís retribuït recuperable, de caràcter obligatori, entre el 30 de març i el 9 d'abril de 2020, ambdós inclosos.\nEl present permís comportarà que les persones treballadores conservaran el dret a la retribució que els hi hagués correspost estar prestant serveis amb caràcter ordinari incloent salari base i complements salarials.\nLa recuperació de les hores de treball es podran fer efectives des de l'endemà a la finalització de l'estat d'alarma fins al 31 de desembre de 2020.\nAquesta recuperació s'haurà de negociar en un període de consultes obertes a l'efecte entre l'empresa i la representació legal de les persones treballadores, que tendrà una durada màxima de set dies.\nEn qualsevol cas, la recuperació d'aquestes hores no podrà suposar l'incompliment dels períodes mínims de descans diari i setmanal previstos en la llei i en el conveni col·lectiu, l'establiment d'un termini de preavís inferior al recollit en article 34.2 de la Llei de l'Estatut dels Treballadors, ni la superació de la jornada màxima anual prevista en el conveni col·lectiu que sigui d'aplicació. Així mateix, hauran de ser respectats els drets de conciliació de la vida personal, laboral i familiar reconeguts legalment i convencionalment.\nLes empreses que hagin d'aplicar el permís retribuït recuperable regulat en aquest article podran establir el nombre mínim de plantilla o els torns de feina estrictament imprescindibles amb la finalitat de mantenir l'activitat indispensable.\nEl Ministeri de Política Territorial i Funció Pública i els competents en les comunitats autònomes i entitats locals queden habilitats per dictar les instruccions i resolucions que siguin necessaris per regular la prestació de serveis dels treballadors públics inclosos en l'àmbit d'aplicació del Reial Decret Legislatiu 5/2015, de 30 d'octubre, pel que s'aprova el text refós de la Llei de l'Estatut Bàsic del Treballador Públic, amb l'objecte de mantenir el funcionament dels serveis públics que es considerin essencials.\nPersonal d'empreses adjudicatàries de contractes del sector públic\nEl permís retribuït recuperable regulat en aquest reial decret-llei no resultarà d'aplicació a les persones treballadores de les empreses adjudicatàries de contractes d'obra, serveis i subministraments del sector públic que siguin indispensables pel manteniment i seguretat dels edificis i l'adequada prestació dels serveis públics, inclosa la prestació dels mateixos de forma no presencial, tot això sense perjudici de l'establert en l'article 34 del Reial Decret-llei 8/2020, de 17 de març, de mesures urgents extraordinàries per fer front a l'impacte econòmic i social de la COVID-19.


Compliment i gestió del risc – Informe Anual Integrado 2017\nAbertis en 1 minut\nCarta del Vicepresident - Conseller Delegat\nAbertis el 2017\nOportunitats i reptes del sector\nAdaptació al Codi de Bon Govern\nEstructura de Govern Corporatiu\nComitè de Direcció del Grup\nCompliment i gestió del risc\nAutopistas segures i innovadores\nGestió de qualitat i orientació al cient\nGestió de proveïdors i cadena de subministrament\nLínies d'actuació 2018\nAnnex Informe Anual Integrat 2017\nDescarregar Informe Anual Integrat 2017\nDescarregar Annex Informe Anual Integrat 2017\nInforme Anual Integrat 2017\n06 Compliment i gestió del risc\nEl Grup Abertis està plenament compromès a exercir les seves activitats amb honradesa, integritat i d’acord amb les lleis en les relacions amb tots els seus grups d’interès.\nDesenvolupament d’una cultura organitzacional basada en principis ètics\nRebuig de tota forma de corrupció\nDenúncies rebudes el 2017 (-11,3%)\nEl Grup Abertis està plenament compromès amb l’exercici de les seves activitats amb honradesa, integritat i d’acord amb les lleis, tant en les relacions amb els empleats com amb la resta de persones que formen part dels seus grups d’interès.\nAquestes pautes de comportament es plasmen en el Codi Ètic del Grup Abertis, norma fonamental del Grup, els principis del qual es despleguen en normativa interna. Aquest Codi Ètic recull els principis i valors que han de guiar el comportament dels empleats, com també dels proveïdors, clients, distribuïdors, professionals externs i representants de les administracions públiques.\nEl Grup no tolera cap acte contrari al Codi Ètic i expressa formalment la condemna de qualsevol forma de corrupció i el seu compromís ferm amb el compliment de la legalitat. Qualsevol infracció comporta sancions de caràcter laboral per als emprats infractors, així com sancions de caràcter mercantil o administratiu per a la resta de persones que formen part dels grups d’interès.\nLa gestió de l’ètica i del model de prevenció penal està encarregada als comitès d’Ètica i de Prevenció Penal. El disseny, la implementació i la supervisió del compliment normatiu i l’execució del model de prevenció penal són portats a terme per les funcions de compliment del Grup Abertis. La Comissió d’Auditoria i Control d’Abertis fa un seguiment periòdic de les denúncies i irregularitats de totes les empreses del Grup.\nPRINCIPALS ACCIONS 2017\n– Presencial, en matèria de prevenció de l’assetjament laboral.\n– Online, sobre ús indegut de la informació per a personal no directiu.\n– Campanya de refresc pel que fa a corrupció, conflictes d’interès, canal ètic, comitès d’ètica i de prevenció penal del Grup Abertis, assetjament laboral i gestió de la informació.\n• Desplegament d’una metodologia comuna per a la valoració de riscos penals.\n• Homogeneïtzació del model de prevenció penal a totes les unitats de negoci del Grup.\n• Les societats franceses s’han adaptat als requeriments de la Llei Sapin II.\n• Elaboració de les matrius de riscos i obligacions legals en medi ambient, laboral i prevenció de riscos laborals d’Abertis, que reforcen la gestió responsable i respectuosa amb el medi ambient i la seguretat física dels empleats i proveïdors.\n• Millora i actualització permanent de les polítiques i normes de Grup amb els requeriments de compliance.\nTotes les empreses del Grup, excepte les d’Itàlia i l’Índia, disposen de mecanismes de comunicació de tota classe d’irregularitats que garanteixen la confidencialitat en la investigació i l’anàlisi de totes les comunicacions rebudes.\nEls corresponents comitès d’Ètica i de Prevenció Penal s’encarreguen d’investigar i proposar resolucions davant qualsevol denúncia o consulta sobre el Codi Ètic del Grup Abertis i/o els seus codis ètics locals.\nEl canal ètic d’Abertis estan disponibles a la pàgina web www.abertis.com, així com el Codi Ètic del Grup i les Normes de Compliance.\nPrograma d’integritat al Brasil\nEl 2017, Arteris ha llançat el seu Programa d’integritat (compliance) amb l’objectiu de garantir i promoure un ambient ètic per a l’empresa, els col·laboradors i terceres persones. El programa està estructurat en cinc pilars que sustenten el conjunt de mesures, instruments i responsabilitats per prevenir, detectar i resoldre o mitigar possibles riscos. El llançament del programa ha anat acompanyat d’una campanya de conscienciació i formació obligatòria sobre el codi de conducta d’Arteris.\nMODEL DE GESTIÓ DE COMPLIANCE\nDENÚNCIES RESOLTES PER TIPOLOGIA DE RESOLUCIÓ\nLa reducció de les denúncies rebudes i descartades respecte a 2016 indica una millora en el coneixement d’ús i la implantació dels procediments de sensibilització i formació relacionats amb el Codi Ètic.\nEl 2017, a més de la resolució de les denúncies rebudes durant l’any, també s’ha treballat en la gestió d’aquelles que van quedar pendents de resoldre durant l’exercici anterior. D’aquestes, el 85,7% han estat resoltes.\nDISTRIBUCIÓ DE LES DENÚNCIES\nDISTRIBUCIÓ DE LES DENÚNCIES REBUDES PER PAÍS\nEl Grup Abertis té implantat un model de gestió de riscos en tots els països on desenvolupa la seva activitat.\nRiscos de l’entorn, regulatoris i els derivats de la naturalesa específica dels negocis del Grup • Descensos de demanda a causa de la situació econòmica d’alguns països.\n• Creació d’infraestructures alternatives.\n• Riscos derivats de la integració d’adquisicions.\n• Canvis de mobilitat.\n• Entrada de nous competidors en alguns sectors d’activitat.\n• Canvis regulatoris i canvis sociopolítics.\n• Riscos catastròfics. • Política d’internacionalització i creixement selectiu i comitès d’inversions.\n• Col·laboració amb les administracions públiques.\n• Plans d’eficiència.\n• Coordinació per assegurar el compliment adequat de la legislació local vigent i l’anticipació a les novetats normatives.\n• Cobertura d’assegurances.\nRiscos financers • Risc de tipus de canvi.\n• Risc de liquiditat.\n• Risc del tipus d’interès de fluxos d’efectiu.\n• Risc de refinançament de deute i variacions de la qualificació creditícia (ràting). • Seguiment de la política de gestió de tipus d’interès i de tipus de canvi.\n• Monitoratge i allargament del venciment del deute i vigilància de potencials impactes en la qualificació creditícia (ràting).\nRiscos industrials • Seguretat de clients i empleats.\n• Riscos d’adaptació i resposta ràpida als canvis tecnològics en sistemes d’explotació i a l’aparició de noves tecnologies.\n• Riscos de control dels projectes de construcció.\n• Riscos del correcte manteniment i la qualitat de les infraestructures.\n• Riscos de formació i retenció del talent.\n• Dependència de proveïdors.\n• Interrupció de negoci.\n• Riscos mediambientals entales.\n• Polítiques, procediments, plans i sistemes de control específics per a cada àmbit.\n• Seguiment i control dels programes d’inversions (comitès opex i capex).\n• Plans de millora de la seguretat viària, d’operacions i de sistemes de gestió (trànsit túnels).\n• Seguiment i anàlisi dels riscos i implantació d’un programa corporatiu d’assegurances.\n• Sistemes de gestió ambiental.\nRisc d’informació financera, frau i compliment • Integritat i seguretat de la informació financera i de les operacions.\n• Frau de manipulació d’informació, corrupció i apropiació indeguda.\n• Compliment legal, de normativa interna i contractual. • Model organitzatiu i de supervisió dels Sistemes de Control Intern de la Informació Financera (SCIIF).\n• Model de compliance desplegat en el Grup.\nPRINCIPALS RISCOS I CONTROL INTERN\nEl Grup Abertis està exposat a diferents riscos inherents als diferents països on opera, per la qual cosa té implantat un model de gestió de riscos, aprovat i monitorat per la Comissió d’Auditoria i Control, aplicable a totes les unitats de negoci i corporatives en tots els països on desenvolupa la seva activitat.\nCONTROL INTEGRAL DEL RISC\nEls membres dels òrgans d’Administració de la companyia es comprometen que els riscos rellevants del Grup es trobin degudament identificats, valorats i prioritzats, així com a establir els mecanismes i principis bàsics per assolir un nivell de risc que permeti un creixement sostenible del valor de l’acció i de la retribució a l’accionista, la protecció de la reputació del Grup, el foment de les bones pràctiques de Govern Corporatiu i la prestació d’un servei de qualitat en totes les infraestructures operades pel Grup.\nL’any 2017, els principals riscos materialitzats són els relacionats amb la inestabilitat política i social en algun dels països en què opera el Grup (mitigats amb la internacionalització i la diversificació geogràfica), amb la persistència en la restricció de la disponibilitat i de les condicions de finançament públic i privat en alguns països (mitigats amb una estricta disciplina financera), amb els danys com a conseqüència de condicions climatològiques adverses (mitigats mitjançant una política corporativa de cobertures d’assegurances i plans de contingència) i amb la reducció de la vida mitjana de les concessions d’autopistes (mitigats amb la consecució de nous acords publicoprivats en la majoria de països on opera el Grup).\nCATEGORIES DE RISC DE VOLUM\nVALORACIÓ DE RISCOS PER CATEGORIA\nMODEL DE CONTROL I GESTIÓ DE RISCOS D'ABERTIS\n05 Govern Corporatiu 07 Autopistas segures i innovadores